
LIETUVOS RESPUBLIKOS SEIMO
PETICIJŲ KOMISIJA

LIETUVOS RESPUBLIKOS SEIMO PETICIJŲ KOMISIJOS 2014 METŲ DARBO
ATASKAITA

Nuolatinė Lietuvos Respublikos Seimo Peticijų Komisija (toliau – Komisija) 2014 metais dirbo trečiuosius šios Seimo kadencijos metus ir penkioliktuosius visos savo veiklos metus.
[bookmark: straipsnis18]Komisija sudaryta, vadovaujantis Lietuvos Respublikos peticijų įstatymo Nr. VIII-1313 18 straipsniu, skelbiančiu, kad peticijų komisijos (Lietuvos Respublikos Seimo, Lietuvos Respublikos Vyriausybės ir savivaldybių) turi būti sudarytos iki 1999 m. spalio 1 d., taip pat Lietuvos Respublikos Seimo statuto Nr. I-399 25 ir 80 straipsniais.
Šios Seimo kadencijos Komisija buvo sudaryta Seimo 2012 m. lapkričio 27 d. nutarimu Nr. 24 „Dėl Lietuvos Respublikos Seimo Peticijų komisijos sudarymo“ iš 8 Seimo narių: Mindaugo Basčio, Vidos Marijos Čigriejienės, Petro Čimbaro, Vytauto Kamblevičiaus, Juzefo Kvetkovskio, Mildos Petrauskienės, Audronės Pitrėnienės ir Egidijaus Vareikio. Seimo 2012 m. gruodžio 4 d. nutarimu Nr. 38 „Dėl Lietuvos Respublikos Seimo komisijų pirmininkų ir jų pavaduotojų patvirtinimo“ Komisijos pirmininku buvo paskirtas Petras Čimbaras, o jo pavaduotoja – Vida Marija Čigriejienė.
Komisija ir 2014 m. savo darbą grindė Lietuvos Respublikos Konstitucija, taip pat Peticijų įstatyme nustatytais pagrindais bei vadovavosi Komisijos nuostatais, patvirtais Seimo 1999 m. nutarimu Nr. VIII-1408, ir Seimo statutu.
Lietuvos Respublikos Konstitucijos 33 straipsnio 3 dalyje skelbiama, kad piliečiams laiduojama peticijos teisė, kurios įgyvendinimo tvarką nustato įstatymas. Toks įstatymas buvo priimtas 1999 m. liepos 7 d. Šiame įstatyme nustatyta, kad „peticijų komisijos – nuolatinės komisijos, kurios sprendžia kreipimosi pripažinimo peticija bei peticijų priėmimo nagrinėti klausimus, jas nagrinėja ir pateikia išvadas dėl peticijoje išdėstytų reikalavimų ir siūlymų tenkinimo“.
Šiame įstatyme taip pat nustatyta, kad peticijos teisė – tai yra teisė kreiptis į Seimą, Vyriausybę ar savivaldybės institucijas su siūlymais ir reikalavimais, kurių įgyvendinimui reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą. 
Lietuvos Respublikos Konstitucinis Teismas 2006 m. sausio 26 d. nutarime „Dėl Peticijų įstatymo 10 straipsnio 1 dalies 2 punkto, 10 straipsnio 4 dalies ir 16 straipsnio atitikties Lietuvos Respublikos Konstitucijai“ pažymėjo, kad „konstitucinė peticijos teisė – viena iš teisių, kurias įgyvendindami piliečiai gali dalyvauti valdant savo šalį. Lietuvos, kaip ir daugelio Europos valstybių, teisės sistemose peticija paprastai suprantama kaip individualus ar kolektyvinis kreipimasis į viešosios valdžios institucijas, kuriame yra išdėstytas reikalavimas (siūlymas) spręsti tam tikrą ne tik pareiškėjui, bet ir visai visuomenei ar jos daliai svarbų klausimą, kai reikia pakeisti, papildyti ar pripažinti netekusiu galios galiojantį arba priimti naują teisės aktą“, t. y. peticijos esmę sudaro ne teisės akto projekto teikimas, bet reikalavimas (siūlymas) spręsti tam tikrą klausimą (svarbų jam ar visai visuomenei, ar jos daliai). Minėtame Konstitucinio Teismo nutarime taip pat pažymėta, kad „Konstitucijos 33 straipsnio 2 dalyje įtvirtintos piliečių teisės kritikuoti valstybės įstaigų ar pareigūnų darbą, apskųsti jų sprendimus negalima tapatinti su Konstitucijos 33 straipsnio 3 dalyje įtvirtinta piliečių peticijos teise: kiekviena iš šių teisių turi savo, tik jai būdingą turinį; tai suponuoja inter alia skirtingą šių teisių įgyvendinimo tvarką, taip pat kai kuriuos jų gynimo ypatumus“. 
Nagrinėjant peticijos teisę, Lietuvos konstitucinėje teisėje taip pat labai svarbu ją atskirti nuo asmens skundo, pareiškimo ar pasiūlymo, taip pat nuo piliečių įstatymų leidybos iniciatyvos teisės, kurių nagrinėjimo tvarką nustato kiti įstatymai ir teisės aktai. 
Šioje ataskaitoje pateikiama 2014 m. Komisijos nagrinėtų kreipimųsi ir peticijų analizė, taip pat pridedama Komisijos 2014 m. nagrinėtų kreipimųsi ir peticijų bei dėl jų priimtų Komisijos ir Seimo sprendimų lentelė.
	Komisijos nuostatai skelbia, kad „Komisijos posėdžiai organizuojami taip, kad būtų užtikrinti kreipimųsi ir peticijų nagrinėjimo terminai“. Vadovaujantis šia nuostata, 2014 m. buvo sušaukti 22 Komisijos posėdžiai. 2013 m. Komisija surengė 18 posėdžių, 2012 m. – 21, 2011 m. – 20, 2010 m. – 15, 2009 m. –  19, 2008 m. – 18, 2007 m. – 19, 2006 m. – 26.
	2014 m. buvo gauta 67 kreipimaisi ar peticijos. Juose buvo suformuluoti 98 pasiūlymai ar reikalavimai. Palyginimui pateikiama lentelė, kurioje nurodomi duomenys apie tai, kiek kreipimųsi ir peticijų buvo gauta 2001–2014 m., taip pat juose suformuluotų pasiūlymų ir reikalavimų skaičius. 

	Metai
	Gauta kreipimųsi ar peticijų
	Juose pateikta pasiūlymų ir reikalavimų

	2001
	47
	113

	2002
	42
	59

	2003
	33
	53

	2004
	15
	19

	2005
	38
	91

	2006
	56
	100

	2007
	26
	71

	2008
	19
	41

	2009
	39
	116

	2010
	25
	62

	2011
	214
	263

	2012
	41
	81

	2013
	53
	80

	2014
	67
	98



Nors dar 2008 m. Seimas pakeitė Peticijų įstatymą taip, kad kreipimąsi (peticiją) galima paduoti ne tik tiesiogiai, siųsti paštu, bet ir elektroniniu būdu, iki šios dienos elektroniniu būdu kreipimusis (peticijas) Komisijai teikia tik vienas pareiškėjas. Pirmą kartą elektroniniu būdu pateiktą kreipimąsi Komisija gavo 2011 m. 
2014 m. visus kreipimusis pateikė Lietuvos Respublikos piliečiai, sulaukę pilnametystės, išskyrus vieną peticiją, kurią pateikė nuolat Lietuvoje gyvenantis asmuo. 
Visus kreipimusis pareiškėjai pateikė patys, išskyrus tuos atvejus, kada juos pateikė grupė pareiškėjų. Tuo atveju jų atstovu yra laikomas pirmasis kreipimąsi pasirašęs pareiškėjas.
2014 m. kreipimusi (peticijas) daugiausia teikė vienas pilietis, tačiau buvo ir tokių peticijų, kurias pasirašė per tūkstantį piliečių. Tai Gedimino Kalčinsko ir kitų pareiškėjų (1336) peticija „Dėl Lietuvos Respublikos buhalterinės apskaitos įstatymo pakeitimo“, Ritos Navickaitės ir kitų pareiškėjų (1043) peticija „Prieš cenzūrą, už žmogaus teises ir žodžio laisvę – grąžinkite „Gintarinę širdį“ ir Algirdo Glinskio ir kitų pareiškėjų (42) peticija „Dėl marihuanos legalizavimo arba dekriminalizavimo Lietuvos Respublikoje“.
Būtina pažymėti, kad 2014 metais vienas pareiškėjas pateikė net 29 kreipimusis (peticijas). 2013 m. šis pareiškėjas Komisijai buvo pateikęs 17 kreipimusis, kuriuose pateikti siūlymai ar reikalavimai, kurių įgyvendinimui reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą. Nors Peticijų įstatyme yra numatyta galimybė nepripažinti kreipimosi peticija tuo atveju, kai pareiškėjas piktnaudžiauja peticijos teise, tačiau pinktnaudžiavimo faktą įrodyti yra gana sunku ir sudėtinga.
	Daugumoje kreipimųsi buvo pateikta po 1 ar kelis pasiūlymus. Daugiausia pasiūlymų (10) buvo suformuluoti Valerijaus Kazakevičiaus kreipimesi „Dėl Lietuvos valdžios ir valstybės institucijų neveikimo, žmogaus teisų ir laisvių pažeidimo ir diskriminacijos, neproporcingo draudimo Lietuvos Respublikos piliečiams ginti pažeistas konstitucines teises Lietuvos Respublikos Konstituciniame Teisme, Lietuvos Respublikos Konstitucijos ir konstitucinės santvarkos pažeidimo bei Lietuvos valdžios priimtų teisės aktų prieštaravimo Lietuvos Respublikos Konstitucijos 7 straipsnio 1 ir 2 daliai bei teisingumo ir teisinės valstybės principams“. 
	Daugiausia pareiškėjai teikė kreipimusis, kuriuose buvo pateikti pasiūlymai ar reikalavimai, susiję su Lietuvos Respublikos bausmių vykdymo kodekso keitimu ar papildymu (16), Lietuvos Respublikos baudžiamojo kodekso keitimu ar papildymu (12).
	Iš 67 gautų kreipimųsi 31 buvo pripažintas peticija, ir jos buvo priimtos nagrinėti. Taigi peticijomis buvo pripažinta 46,27 % visų gautų kreipimųsi. Komisija pripažino peticijomis: 2013 m. – 62,64 % kreipimųsi, 2012 m. – 75,6 %, 2011 m. – 92.52 %, 2010 m. – 40 %, 2009 m. – 53.85 %,  2008 m. – 42.11 %, 2007 – 53.85 %, 2006 m. – 26.78 %, 2005 m. – 23.68 %, 2004 m. – 26.7 %, 2003 m. – 18 %, 2002 m. – 21.42 %, 2001 m. – 31.91 %.
Daugiausia kreipimaisi nebuvo pripažinti peticijomis todėl, kad kreipimesi pateikti pasiūlymai buvo nepagrįsti ir buvo piktnaudžiaujama peticijos teise (Peticijų įstatymo 9 straipsnio 3 dalies 4 punktas). Kai kuriuose kreipimusi buvo pateikti pasiūlymai, kurių tenkinimas pažeistų kitų asmenų teises. Dalis kreipimųsi nebuvo pripažinti peticijomis, vadovaujantis Peticijų įstatymo 9 straipsnio 3 dalies 5 punktu: kreipimasis nepripažįstamas peticija, jei peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą. Taip pat būtina pažymėti, dažnai Komisija priimdavo sprendimus nenagrinėti  kreipimųsi Peticijų įstatyme nustatytais pagrindais, kadangi jie neatitiko Peticijų įstatymo nustatytų reikalavimų – juose visiškai nebuvo nurodyti pateiktų pasiūlymų tikslai ir priežastys.
2014 m. Komisija, vadovaudamasi Peticijų įstatymo 9 straipsnio 1 dalimi, nusprendė 4 kreipimusis persiųsti Vyriausybės Peticijų komisijai, kadangi juose pateiktų pasiūlymų nagrinėjimas buvo jos kompetencijoje.
2014 m. Komisija gavo 2 kreipimusi iš Lietuvos Respublikos Vyriausybės Peticijų komisijos, nes pagal Peticijų įstatymo 9 straipsnio 1 dalį, jei kreipimasis yra pateiktas institucijai, kurios kompetencijai nepriklauso nagrinėti iškeltus reikalavimus ir siūlymus, peticijų komisija ne vėliau kaip per 4 darbo dienas nuo išsiaiškinimo, ar kreipimesi iškeltų reikalavimų ir siūlymų nagrinėjimas priklauso įregistravusios institucijos kompetencijai, dienos persiunčia kreipimąsi kompetentingai institucijai (Vyriausybės ar savivaldybių peticijų komisijoms) ir apie tai praneša pareiškėjui ar jo atstovui. 
[bookmark: _GoBack]2014 m. baigtos nagrinėti ne visos 2014 m. gautos peticijos, nes jos buvo gautos 2014 m. pabaigoje, todėl nebuvo spėta jas iš esmės išnagrinėti. Peticijų įstatymas reikalauja išnagrinėti peticijas operatyviai, draudžiama vilkinti peticijų nagrinėjimą. Visos peticijos turi būti išnagrinėtos ne vėliau kaip per 90 kalendorinių dienų nuo sprendimo priimti peticiją nagrinėti priėmimo dienos. Taigi 4 peticijas liko išnagrinėti 2015 m.
28 peticijos buvo išnagrinėtos ir dėl jose pateiktų pasiūlymų buvo priimti sprendimai bei teiktos Seimui išvados dėl jų tenkinimo ar atmetimo. 
26 peticijose pateikti pasiūlymai Komisijos buvo atmesti bei, vadovaujantis Peticijų įstatymo 12 straipsnio 3 dalimi, buvo priimti sprendimai teikti Seimui išvadas dėl jose pateiktų pasiūlymų atmetimo. Visiems šiems Komisijos sprendimams Seimas pritarė ir priėmė Seimo protokolinius nutarimus atmesti peticijose pateiktus pasiūlymus. Šie Seimo sprendimai, remiantis Peticijų įstatymo 16 straipsniu, yra galutiniai ir neskundžiami.
2014 m. Komisija priėmė 2 sprendimus tenkinti dviejose peticijose pateiktus pasiūlymus.
Komisija nusprendė tenkinti Romualdo Povilaičio ir kitų pareiškėjų peticijoje „Dėl Lietuvos Respublikos ligos ir motinystės socialinio draudimo įstatymo 14 straipsnio pakeitimo“ pateiktą pasiūlymą „skubiai priimti įstatymą, atkuriantį Lietuvos Respublikos ligos ir motinystės socialinio draudimo įstatymo, priimto 2000 m. gruodžio 21 d. Nr. IX-110, 14 straipsnį tokia redakcija, kokia ji buvo iki 2009 metų balandžio 28 dienos“, t. y., kad ligos pašalpa, mokama iš Valstybinio socialinio draudimo fondo lėšų, būtų lygi 85 procentams pašalpos gavėjo kompensuojamojo uždarbio.
Ši peticija buvo gauta dar 2013 m., tačiau iš esmės ji buvo išnagrinėta 2014 m. sausio 22 d. Seimas 2014 m. kovo 13 d. priėmė Seimo protokolinį nutarimą pritarti Komisijos išvadai ir tenkinti peticijoje pateiktą pasiūlymą, todėl buvo parengtas ir užregistruotas Lietuvos Respublikos ligos ir motinystės socialinio draudimo įstatymo Nr. IX-110 14 straipsnio pakeitimo įstatymo projektas Nr. XIIP-1487, kurį Seimas 2014 m. lapkričio 13 d. priėmė (Nr. XII-1329).
	Dar 2009 m. gruodžio 9 d. buvo priimtas Lietuvos Respublikos socialinių išmokų perskaičiavimo ir mokėjimo laikinasis įstatymas, gerokai sumažinęs atlyginimus, valstybines socialinio draudimo pensijas, valstybines pensijas, rentas, kompensacijas, išmokas vaikams, motinystės ir tėvystės pašalpas, taip pat ir ligos pašalpas.
Socialinių išmokų perskaičiavimo ir mokėjimo laikinojo įstatymo Aiškinamajame rašte buvo pažymėta, kad „Įstatymo projektu siūloma laikinai – nuo 2010 m. sausio 1 d. iki 2011 m. gruodžio 31 d. – ekonominės krizės laikotarpiu numatyti išmokų, mokamų tiek iš Valstybinio socialinio draudimo fondo biudžeto, tiek iš Lietuvos Respublikos valstybės biudžeto, perskaičiavimo tvarką“, taip pat buvo nustatyta, kad kompensuojamasis uždarbis ligos, profesinės reabilitacijos, motinystės, tėvystės socialinio draudimo pašalpoms negali viršyti teisės į atitinkamą pašalpą atsiradimo mėnesį galiojusių Vyriausybės patvirtintų einamųjų metų draudžiamųjų pajamų 4 dydžių sumos ir kad ši nuostata galios laikinai – iki 2011 m. gruodžio 31 d., tačiau 2009 m. balandžio 28 d. buvo priimtas Ligos ir motinystės socialinio draudimo įstatymo 9, 10, 14, 211, 24 straipsnių pakeitimo ir papildymo įstatymas, o 2011 m. gruodžio 15 d. – Ligos ir motinystės socialinio draudimo 6 straipsnio pakeitimo įstatymas, dar labiau sumažinę ligos pašalpų dydžius: buvo nustatyta, kad ligos pašalpa iš Valstybinio socialinio draudimo fondo lėšų nuo trečiosios iki septintosios (įskaitytinai) laikinojo nedarbingumo dienos mokama 40 procentų, o nuo aštuntosios laikinojo nedarbingumo dienos – 80 procentų pašalpos gavėjo kompensuojamojo uždarbio dydžio, maksimalus ligos pašalpos dydis buvo sumažintas dar labiau – nuo 4 iki 3,2 einamųjų metų draudžiamųjų pajamų dydžio sumos. 
Tokiu būdu, nors buvo žmonėms žadėta, kad ligos pašalpos bus sumažintos laikinai, iki 2011 m. gruodžio 31 d., jos buvo ne tik neatkurtos, bet dar labiau sumažintos.
Tokios Lietuvos Respublikos ligos ir motinystės socialinio draudimo įstatymo 14 straipsnio nuostatos skatino dirbančius žmones vengti gydytis gydymo įstaigose, susirgus eiti į darbą tam, kad nebūtų prarasta žymi darbo užmokesčio dalis. Susiklostė ydinga praktika, kai sergantys darbuotojai eidami į darbą rizikavo ne tik savo sveikata, o kartais ir gyvybe, bet ir platindami infekcinius susirgimus kėlė realią grėsmę savo šeimai, bendradarbiams ir aplinkiniams.
Nuo trečiosios laikinojo nedarbingumo dienos iki septintosios 40 procentų gavėjo kompensuojamojo uždarbio pašalpos dydis labai skaudžiai atsiliepė šeimos biudžetui. Be to, dar reikėjo pirkti vaistus, mokėti už procedūras ir kitas su gydymusi susijusias paslaugas.
	Būtina pažymėti, kad Lietuvos Respublikos Konstitucinis Teismas yra ne kartą pažymėjęs, kad kai iš esmės pablogėja valstybės ekonominė, finansinė būklė, laikinas pensijų, atlyginimų ar teisės aktais nustatytų išmokų sumažinimas pagrįstas tol, kol valstybėje yra susidariusi tam tikra ypatinga situacija, tai galima daryti tik laikinai, kol valstybės ekonominė ir finansinė būklė yra itin sunki. Nebelikus itin sunkios ekonominės, finansinės padėties turi būti vėl taikomi iki šios padėties susidarymo valstybėje nustatyti atlyginimų, pensijų ar teisės aktais nustatytų išmokų dydžiai. 	
Taigi, priimtu įstatymu ne tik bus iš dalies atkurti ikikriziniai ligos pašalpų dydžiai, leis susirgus gydytis namuose, o ne sergant eiti į darbą, tuo ne tik kenkiant savo, bet ir kitų sveikatai, bet ir skatins žmones mokėti realius gyventojų pajamų mokesčius ir įmokas „Sodrai“, skatins dirbti legaliai, o ne „šešėlyje“. 
2014 m. Komsija taip pat nusprendė tenkinti Gedimino Kalčinsko ir kitų pareiškėjų peticijoje „Dėl Lietuvos Respublikos buhalterinės apskaitos įstatymo pakeitimo“ pateiktą pasiūlymą „pakeisti LR buhalterinės apskaitos įstatymą, pripažįstant netekusiu galios 101 straipsnį, numatantį, kad vyriausiasis buhalteris privalo papildomai laikyti profesinius buhalterinės apskaitos ir finansinės atskaitomybės egzaminą ir mokesčių egzaminą bei laikytis Buhalterių profesionalų etikos kodekse nustatytų profesinės etikos principų.“ Seimas gegužės 6 d. pritarė Komisijos išvadai ir priėmė Seimo protokolinį nutarimą tenkinti minėtą pasiūlymą.
Atsižvelgus į tai, buvo parengti Lietuvos Respublikos buhalterinės apskaitos įstatymo 1, 2, 3, 5, 6, 7, 9, 10, 11, 12, 14, 15, 16, 18, 19, 20, 21 straipsnių, trečiojo, penktojo skirsnių pavadinimų ir priedo pakeitimo ir papildymo ir įstatymo papildymo 101 ir 102 straipsniais įstatymo Nr. XI-1988 8, 23 straipsnių pakeitimo ir 9 straipsnio pripažinimo netekusiu galios įstatymo projektas Nr. XIIP-1800 ir Lietuvos Respublikos buhalterinės apskaitos įstatymo Nr. IX-574 2 straipsnio pakeitimo įstatymo projektas Nr. XIIP-1801.
Būtina pažymėti, kad 2014 m. buvo priimtos dvi Lietuvos vyriausiojo administracinio teismo (toliau – LVAT) nutartys dėl Komisijos sprendimų.
Dar 2012 m. teismui buvo apskųstas Komisijos sprendimas nepripažinti kreipimosi peticija. Vilniaus apygardos administracinis teismas 2012 m. rugsėjo 3 d. išnagrinėjo pareiškėjų skundą ir, vadovaudamasis Administracinių bylų teisenos įstatymo 85-87 straipsniais, 101 straipsnio 1 punktu, nutarė „bylą pagal pareiškėjų skundą nutraukti“, tačiau pareiškėjai šį sprendimą apskundė LVAT, kuris 2012 m. lapkričio 16 d. nutarė iš dalies tenkinti pareiškėjų atskirąjį skundą – Teismo 2012 m. rugsėjo 3 d. nutartį panaikinti ir perduoti klausimą pirmosios instancijos teismui nagrinėti iš naujo.
Atsižvelgus į tai, Vilniaus apygardos administracinis teismas iš naujo nagrinėjo šią bylą ir 2013 m. balandžio 22 d. priėmė sprendimą, kuriuo panaikino Komisijos 2012 m. kovo 14 d. sprendimą Rimanto Astrausko ir Linutės Skliutienės 2012 m.vasario 27 d. skundą atsisakyti teikti svarstyti Lietuvos Respublikos Seimui, taip pat įpareigojo Komisijos pirmininką artimiausiame Seimo posėdyje supažindinti Lietuvos Respublikos Seimą su Rimanto Astrausko ir Linutės Skliutienės 2012 m. sausio 17 d. kreipimusi, Komisijos 2012 m. vasario 6 d. sprendimu ir pareiškėjų 2012 m. vasario 27 d. skundu dėl minėto sprendimo.
Komisija šį Vilniaus apygardos administracinio teismo sprendimą apskundė LVAT. 2014 m. balandžio 2 d. šis teismas priėmė nutartį, kurioje konstatavo, kad Seimo Peticijų komisija 2012 m. kovo 14 d. sprendimą dėl pareiškėjų Rimanto Astrausko ir Linutės Skliutienės skundo dėl Seimo Peticijų komisijos sprendimo neteikti Seimui jų skundo Seimui nagrinėti Peticijų įstatymo ir jos Nuostatų nustatyta tvarka priėmė įstatymų nustatytais pagrindais, todėl pirmosios instancijos teismas nepagrįstai tokį atsakovo sprendimą panaikino ir įpareigojo Komisijos pirmininką supažindinti Seimą su pareiškėjų kreipimusi. Teismas taip pat pažymėjo, kad Peticijų įstatymo 7 straipsnio 2 dalyje yra nustatyta, jog pareiškėjas, nesutinkantis su Peticijų komisijos ar Seimo, Vyriausybės ar savivaldybės tarybos sprendimu dėl peticijoje iškeltų reikalavimų ir siūlymų, turi teisę po vienerių metų nuo šio įstatymo 15 straipsnyje numatyto pranešimo gavimo dienos šio įstatymo nustatyta tvarka pakartotinai pateikti kreipimąsi. Taigi pareiškėjams nėra užkirstas kelias pakartotinai kreiptis į Seimo Peticijų komisiją, laikantis įstatymuose nustatytų reikalavimų. Teisėjų kolegija taip pat konstatavo, kad pirmosios instancijos teismas netinkamai aiškino bei taikė ginčą reglamentuojančias teisės normas, todėl Seimo Peticijų komisijos apeliacinis skundas tenkinamas, skundžiamą pirmosios instancijos teismo sprendimo dalį panaikinant. Nutartis neskundžiama.
Deja, pareiškėjai 2014 m. liepos 1 d. pateikė LVAT prašymą atnaujinti procesą šioje administracinėje byloje, bet LVAT 2014 m. spalio 29 d. priėmė nutartį pareiškėjų Rimanto Astrausko ir Linutės Skliutienės prašymo atnaujinti procesą Lietuvos vyriausiojo administracinio teismo administracinėje byloje netenkinti ir proceso Lietuvos vyriausiojo administracinio teismo administracinėje byloje pagal atsakovo Lietuvos Respublikos Seimo peticijų komisijos apeliacinį skundą dėl Vilniaus apygardos administracinio teismo 2013 m. balandžio 22 d. sprendimo administracinėje byloje pagal pareiškėjų Rimanto Astrausko ir Linutės Skliutienės skundą atsakovams Lietuvos Respublikos Seimui ir Lietuvos Respublikos Seimo peticijų komisijai dėl sprendimo panaikinimo ir įpareigojimo atlikti veiksmus neatnaujinti.
Taigi 2014 m. spalio 29 d. LVAD padėjo tašką trejus metus trukusiame ginče dėl Komisijos sprendimo neteikti pareiškėjų skundo dėl Komisijos sprendimo nepripažinti pareiškėjų kreipimosi peticija, konstatuodamas, kad Komisija, priimdama savo sprendimus, tinkamai taikė teisės aktus.
Kartu Komisija, atsižvelgdama į LVAT 2014 m. balandžio 2 d nutartį, parengė ir užregistravo Lietuvos Respublikos Seimo nutarimo „Dėl Lietuvos Respublikos Seimo 1999 m. lapkričio 11 d. nutarimo Nr. VIII-1408 „Dėl Seimo Peticijų komisijos nuostatų patvirtinimo“ pakeitimo projektą Nr. XIIP-1727, kuriuo buvo pakeistas Komisijos nuostatų 32 punktas, į jį perkeliant Peticijų įstatymo 10 straipsnio 2 dalies nuostatą, kad pareiškėjas savo skunde turi nurodyti aplinkybes, pagrindžiančias Komisijos sprendimo neteisėtumą ar nepagrįstumą, o Komisija turi teisę ar prievolę patikrinti, ar pareiškėjų skundas dėl Peticijų komisijos sprendimo atitinka Peticijų įstatymo 10 straipsnio 2 dalies reikalavimus ir tik tada skundą teikti Seimui.
LVAT 2014 m. balandžio 2 d nutartyje konstatavo, kad „Seimui pateikiamas skundas turi atitikti jam keliamus Peticijų įstatymo 10 straipsnio 2 dalyje reikalavimus. Skundas paduodamas Seimui ne tiesiogiai, bet per Seimo Peticijų komisijos pirmininką, kuris turi pareigą pateikti skundą Seimui, supažindinant jį su skundžiamu Peticijų komisijos sprendimu. Sistemiškai ir teleologiškai aiškinat Peticijų įstatymo, Seimo Statuto ir Nuostatų normas, būtų nelogiška, kad Peticijų komisija, prieš teikdama skundą Seimui, neturėtų patikrinti, ar pareiškėjų skundas dėl Peticijų komisijos sprendimo atitinka Peticijų įstatymo 10 straipsnio 2 dalies reikalavimus. Teisėjų kolegija sutinka su atsakovo argumentais, kad priešingu atveju, visi pareiškėjų skundai dėl Seimo Peticijų komisijos sprendimų nepripažinti kreipimosi peticija turėtų būti privaloma tvarka teikiami Seimui, nepriklausomai nuo to, ar skundas yra pagrįstas, ar ne, o Peticijų komisijos pirmininkas automatiškai, su skundu net nesupažindinęs Peticijų komisijos narių, privalėtų jį teikti Seimui. Tačiau tokia Peticijų komisijos pareiga ar teisė patikrinti, ar pareiškėjų skundas dėl Peticijų komisijos sprendimo atitinka Peticijų įstatymo 10 straipsnio 2 dalies reikalavimus, nėra aiškiai nustatyta teisės aktuose“.
Minėtas Seimo nutarimas buvo priimtas 2014 m. birželio 3 d. (Nr. XII-908).
2014 m. Komisija taip pat gavo 155 skundus, prašymus, pasiūlymus ir kitokius raštus bei laiškus. Į juos visus buvo atsakyta ir buvo parengti 287 raštai, atsakymai į pareiškimus, skundus, prašymus. 
Nors Peticijų įstatyme yra aiškiai nurodyta, kad Komisija nenagrinėja skundų, pareiškimų ir pasiūlymų, į visus laiškus buvo atsakyta ir paaiškinta arba jie buvo persiųsti kitoms institucijoms, kurių kompetencijai priklausė spręsti laiškuose išdėstytas problemas. 
Komisijai taip pat dažnai skambino piliečiai, prašydami paaiškinti Peticijų įstatymo nuostatas, pasiteirauti vienu ar kitu klausimu.  
Nagrinėjant peticijas, į posėdžius, vadovaujantis Peticijų įstatymo 5 straipsniu, visada yra kviečiami pareiškėjai. Labai dažnai jie atvyksta ir aktyviai dalyvauja posėdžiuose. Kartu būtina pažymėti, kad yra problemų su pareiškėjų, atliekančių bausmę laisvės atėmimo vietose, dalyvavimu Komisijos posėdžiuose. Pagal Peticijų įstatymo 5 straipsnio pareiškėjas arba jo atstovas turi teisę dalyvauti Komisijos posėdyje, kuriame yra nagrinėjama jo peticija, tačiau Lietuvos Respublikos bausmių vykdymo kodeksas ir kiti įstatymai nenumato prievolės kalinimo įstaigų administracijai atvežti nuteistąjį į Komisijos posėdį. Komisijos nuostatai taip pat leidžia nagrinėti peticiją, pareiškėjui nedalyvaujant. Atsižvelgus į tai, bausmę atliekantys pareiškėjai dažnai skundžiasi ir reikalauja, kad jie būtų atvežti į Komisijos posėdžius dalyvauti nagrinėjant jų peticijas.
Nagrinėjant peticijoje pateiktus pasiūlymus, konsultuodami, teikdami išvadas, savo nuomones bei kitą medžiagą, Komisijai labai geranoriškai talkina kai kurie Seimo komitetai, Seimo kanceliarijos Teisės departamentas, ministerijos, kai kurie ekspertai ir konsultantai. Peticijų įstatymo 6 straipsnio 2 dalis nustato, kad vykdydamos Peticijų įstatymo nustatytas funkcijas, peticijų komisijos turi teisę pasitelkti specialistų (ekspertų), kreiptis į valstybės institucijas, mokslo bei studijų institucijas, švietimo įstaigas su prašymu pateikti išvadas ir kitokią reikiamą medžiagą, pakviesti į savo posėdžius valstybės institucijų, išskyrus teismų, atstovus iš anksto su jais suderintu laiku ir išklausyti jų informaciją. Deja, ne visada šios nuostatos yra paisoma.

PRIDEDAMA: 83 lapai.

